gevolge van keuses – toortsie.com
Sleutelwoord: gevolge van keuses
Lê jou eier – As ek maar eerder
November 12, 2017 November 13, 2017 ~ Toortsie	~ 18 Kommentaar
Een ding wat nie altemit is nie, Hester kán interessante onderwerpe uitdink!
Ons maak almal foute. Soms wil ons dalk sê, as ek maar eerder.
Ja, daar ís ‘n as ek maar eerder storie wat ek kan vertel, maar beslis nie gaan nie. Dán gaan ek dalk eendag sê, ‘as ek maar eerder stilgebly het.’ Die waarheid is, ek weet tot vandag tot steeds nie wat daardie ‘eerder’ moes wees nie. As ek dit eerder net vir die Here gegee het. As ek nie probeer het om self ‘n oplossing te soek nie.
Daar was in my lewe al ‘n hele paar ‘asse’ waarmee ek geworstel het. As ek eerder B Mus studeer het as B Comm? As ek eerder Wellington toe gegaan het en hulle musiekkursus gevolg het? Dan kom die besef: Dan sou ek dalk nie my man ontmoet het nie en sou ek nie my kinders gehad het nie. Dan sou ek nie my bietjie kennis kon aanwend in ons boerdery nie. Ek sou selfs nie my boeke so suksesvol kon bemark het nie.
Ek was heeltemal te kwaai met my seuns.
Ek het my op ‘n stadium te veel gesteur aan wat ander mense sê.
As ek maar harder gewerk het op skool. As ek in my later skooljare nie my musiekoefeninge verwaarloos het nie.
As ek nie my geloofslewe soms afgeskeep het nie.
Ek het soms my persoonlikheid en roeping skade gedoen, om die samelewing tevrede te stel, of hoe ék gedink het die samelewing dink ek moes wees.
So kan ek aangaan. Elke keuse wat ons maak, het sy eie gevolge. Ek glo ek het in die spesifieke tydperk in my lewe, die beste besluit probeer maak in daardie omstandighede. As ons terugkyk, dink ons maklik, ons moes eerder iets anders gedoen het, maar toé was dit vir ons die beste opsie.
Vandag is ek dankbaar vir die keuses wat ek gemaak het. Dankbaar vir die geleenthede wat die Here vir my gegee het. Dankbaar vir die aanhou investering in my lewe wat ek gedoen het. Dankbaar dat ek gekies het om eerder met minder geld klaar te kom, maar beskikbaar te kon wees vir my kinders toe hulle klein was.
As ek maar eerder …, sou ek dit dalk maar steeds op presies dieselfde manier gedoen het.
En wat van jou? Wat moes jy eerder doen?
427,978 ste persoon wat hier inloer! Baie dankie en welkom! Hoop jy loer weer in.